‘Publiek nie besorg genoeg oor impak van NGV op gesondheidsorg nie’Argieffoto (Foto; DarkoStojanovic, Pixabay) Die vakbond Solidariteit het Woensdag gesê die ideale prentjie wat die Wetsontwerp op Nasionale Gesondheidsversekering (NGV) oor toegang tot behoorlike gesondheidsorg vir alle landsburgers voorhou, gaan nie materialiseer nie en nasionale gesondheidsversekering gaan inderwaarheid eerder presies die teenoorgestelde uitwerking hê. Volgens Morné Malan, ŉ navorser verbonde aan die Solidariteit Navorsingsinstituut, is die publiek nie besorg genoeg oor die drastiese impak wat die implementering van hierdie stelsel sal hê nie. “Volgens die staat se eie modelle groei ons ekonomie hoegenaamd nie vinnig genoeg om die voorstel te befonds nie en al die loodsprojekte het boonop tot dusver misluk. Die NGV kom op niks anders neer as ŉ de facto-nasionalisering van Suid-Afrika se gesondheidsorgstelsel nie.” Malan voer aan dat indien dié wetsontwerp goedgekeur word, die NGV die grootste staatsinstelling in die geskiedenis van Suid-Afrika gaan word. “Om dit in perspektief te stel, sal die NGV groter wees as Eskom en die SAL saam, en geoordeel aan die huidige stand van sake by sowel Eskom as die SAL, word ŉ baie donker prentjie vir die toekoms van gesondheidsorg geskets.” Suid-Afrika ondervind tans ŉ ernstige tekort aan belastingbetalers én gesondheidspraktisyns en die land gaan verdere verliese ly as die NGV geïmplementeer word en dit daartoe aanleiding gee dat diegene wat kan, die land verlaat. Malan sê voorts dat die NGV gesondheidspraktisyns en ander mediese diensverskaffers van die keuse gaan ontneem om te besluit oor waar en teen watter vergoeding om te werk. Boonop gaan dié praktisyns moet staatmaak op die regering om hulle vir hul dienste te vergoed. “Ons het al gesien hoe beroerd dit gaan met die vergoedingsfonds en ander staatsfondse. Daarom is daar groot rede tot kommer oor of praktisyns betyds hul betaling sal ontvang. “Hierdie de facto-nasionalisering van ons gesondheidsorg kom in wese daarop neer dat die land se gesondheidsdienste in die hande van dieselfde burokrate wat die Life Esidimeni-tragedie en die Charlotte Maxeke-ramp moes bestuur, gaan beland,” het Malan uitgewys.